钦定古今图书集成/理学汇编/经籍典/第121卷 > 董仲舒春秋繁露 > 《五行五事》
## 钦定古今图书集成/理学汇编/经籍典/第121卷 > 董仲舒春秋繁露 > 《五行五事》

一曰貌，二曰言，三曰视，四曰听，五曰思。何谓也？夫五
事者，人之所受命于天也，而王所修而治民也。故王
者为民，治则不可以不明，准绳不可以不正。王者貌
曰恭，恭者敬也；言曰从，从者可从；视曰明，明者知贤
不肖者分明黑白也；听曰聪，聪者能闻事而审其意
也；思曰容，容者言无不容。恭作肃，从作乂，明作哲，听
“作谋，容作圣。”何谓也？“恭作肃”，言王诚能内有恭敬之
姿，而天下莫不肃矣。“从作乂”，言王者言可从，明正从
行，而天下治矣。“明作哲”，哲者知也。王者明则贤者进，
不肖者退，天下知善而劝之，知恶而耻之矣。“听作谋”，
谋者，谋事也。王者聪则闻事，与臣下谋之，故事无失
谋矣。“容作圣”，圣者，设也。王者心宽大“无不容，则圣”能
施设，事各得其宜也。